Har du fået hørt konfrontationen mellem Kirsten Birgit og Rasmus Paludan på Radio24syv, sendt torsdag i sidste uge? Hvis ikke, bør du finde ’Den Korte Radioavis’ på nettet, så snart du er færdig med denne klumme.

I de højspændte sidste 5 minutter af det 55 minutter lange ’interview’ falder alle masker. I hvert fald de satiriske masker, som manden inde i studieværtskarakteren Kirsten Birgit Schiøtz Kretz Hørsholm plejer at bære som sit varemærke.

Manden hedder Frederik Cilius og er både syleskarp og ubegribeligt morsom. Men han kan slet ikke få skovlen under Paludan ad sarkasmens vej. Han ender derfor med – både befriende og brutalt – at brøle partilederen ud af æteren. Ekstremt voldsomt at lytte til. Og en ikke særlig morsom illustration af, hvor magtesløse de professionelle medier har stået over for politikeren og personen Rasmus Paludan.